Vaasan Palloseura (jalkapallo)

**Vaasan Palloseura** eli **VPS** on vuonna 1924 perustettu vaasalainen jalkapalloseura, joka pelaa Veikkausliigassa. VPS pelaa kotiottelunsa Hietalahden jalkapallostadionilla ja seuran tunnusvärit ovat musta ja valkoinen. VPS on voittanut Suomen mestaruuden kahdesti ja yltänyt hopealle viidesti ja pronssille kolmesti.

VPS sijoittuu vuosien 2020–2025 eurooppalaisten seurojen keskinäisessä UEFA:n seurapisterankingissa sijalle 384.

## Historia

### Ensimmäiset vuosikymmenet
Vaasan Palloseura perustettiin 26. syyskuuta 1924 Fischerin kahvilassa. Seura osallistui jo ensimmäiselle SM-sarjakaudelle vuonna 1930. VPS:n menestyksekkäintä aikaa oli 1940-luku, jolloin se voitti kaksi Suomen mestaruutta vuosina 1945 ja 1948. Kauden 1977 jälkeen joukkue putosi pitkäksi aikaa pääsarjan ulkopuolelle, ja Veikkausliigan käynnistyessä 1990 VPS pelasi II-divisioonassa.

### Paluu pääsarjaan
VPS nousi puolalaisen Boguslaw Hajdasin valmentamana ensin Ykköseen 1991 ja syksyllä 1994 Veikkausliigaan sijoituttuaan Ykkösen toiseksi. Kaudella 1995 VPS oli aluksi sarjan viimeisenä, mikä johti Hajdasin erottamiseen. Tilalle tuli puolalaislibero Tomasz Arceusz ja loppukaudesta apuvalmentajaksi Heikki Suhonen. Lopulta VPS sijoittui kymmenenneksi ja säilyi sarjassa.

Seuraavaksi päävalmentajaksi nimettiin Hannu Touru, joka toi mukanaan muun muassa Jussi Jääskeläisen ja Juha Karvisen. Kaudella 1996 VPS nousi heikon alun jälkeen mitalisarjan tuntumaan, mutta päätyi lopulta putoamissarjaan, jossa se kuitenkin sijoittui ensimmäiseksi.

### Vuodet Veikkausliigan kärkijoukkueena
VPS:n nousu herätti Pohjanmaalla jalkapallobuumin, ja Hietalahden stadionin yleisömäärät olivat liigan parhaita. Kaudeksi 1997 hankittiin useita hyviä pelaajia kuten Tomi Kinnunen, Ville Priha ja Kimmo Tarkkio. VPS ja HJK karkasivat muilta haastajilta, ja VPS sijoittui toiseksi saavuttaen ensimmäisen mitalinsa sitten vuoden 1949.
Kaudella 1998 VPS nousi ison voittoputken myötä juhannuksen aikoihin sarjakärkeen ja pysyi siellä alkusyksyyn. Sisäiset ongelmat alkoivat, kun seurajohto myi Juha Reinin ja Tomi Kinnusen kesken kauden, ja päävalmentaja Touru ilmoitti jättävänsä joukkueen. VPS sijoittui kuitenkin toisen kerran peräkkäin hopealle.

Kaudella 1999 uudeksi päävalmentajaksi tuli ruotsalainen Sören Cratz, mutta mitalitaistelun sijaan VPS valahti sarjan häntäpäähän. Cratz erotettiin ja Kimmo Lipponen valmensi loppukauden. VPS joutui liigakarsintaan, jossa se kuitenkin voitti Atlantiksen ja säilyi sarjassa.

### Valuminen häntäpäähän ja Ykköseen
Kauden 1999 jälkeen VPS joutui säästökuurille. Kaudella 2000 nuorentuneen joukkueen valmentajaksi tuli Jukka Ikäläinen, ja sijoitus oli lopulta kymmenes. Kaudella 2001 joukkue paransi otteitaan ja sijoittui kuudenneksi. Tilalle tuli Keijo Paananen, joka oli juuri nostanut FF Jaron Veikkausliigaan.

Kaudeksi 2002 VPS menetti neljä pelaajaa ulkomaille, eikä korvaaviin pelaajiin ollut varaa. Joukkue joutui karsintasarjaan, ja päätösottelussa 1-1-tasapeli FC Jazzia vastaan johti putoamiseen Ykköseen.

### Uusi tuleminen Veikkausliigaan
Paluu Veikkausliigaan onnistui kolmannella yrittämällä syksyllä 2005, kun Jari Pyykölän valmentama VPS sijoittui Ykkösessä toiseksi ja voitti liigakarsinnassa RoPSin. Kaudella 2006 joukkue sijoittui yhdeksänneksi. Kausi 2007 alkoi kriisillä, ja kahdeksan ottelun jälkeen Pyykölä erotettiin. Loppukauden valmentajaksi tuli Janne Lindberg, ja VPS sijoittui kymmenenneksi. Kaudella 2008 valmentajaksi tuli Tomi Kärkkäinen, ja sijoitus oli yhdestoista. Kaudella 2009 VPS aloitti heikosti, ja valmennustehtäviin tulivat Petri Vuorinen ja Juha Reini, joiden johdolla joukkue nousi lopulta kahdeksanneksi. Tommi Pikkaraisen valmentama VPS sijoittui kaudella 2010 kymmenenneksi.

Kausi 2019 sujui heikosti, ja VPS putosi Ykköseen. Seura pelasi siellä kaudet 2020 ja 2021, kunnes nousi takaisin Veikkausliigaan Jussi Nuorelan valmennuksessa. VPS sijoittui kaudella 2022 kahdeksanneksi, ja vuonna 2023 loppukauden voittoputken ansiosta kolmanneksi. Kaudella 2024 VPS oli Veikkausliigassa viides.

## Seuratunnukset
### Seuravaakunat
Seuravaakunasta on ollut käytössä eri versioita vuosikymmenten aikana. Ensimmäisen 40 aikana peliasuissa ei ollut lainkaan seuravaakunaa. 1960-luvun alussa pelipaidasssa oli seuran nimeä kuvaavat VPS-kirjaimet. 1970-luvulla käyttöön tuli nykyisinkin käytössä oleva pallotunnus. Vuosien varrella seuran käytössä on ollut myös raitatunnus, jossa alkuperäisen pallotunnuksen taustalla on ollut raitakilpi ja sen alaosassa seuran perustamista kuvaava vuosiluku 1924. Raitatunnuksesta luovuttiin keväällä 2016 ja seura palasi tulloin käyttämään tuttua pallotunnusta.

Kuva:Vaasan Palloseura logo.png | Raitatunnus oli käytössä vuoteen 2016 asti.
Tiedosto:Vaasan Palloseura logo 1970s.svg | Nykyisin käytössä oleva pallotunnus (1970-luku ja 2016–)


### Värit
Raitapaita sekä musta ja valkoinen väritys hyväksyttiin Vaasan Palloseuran väreiksi seuran ensimmäisessä vuosikokouksessa vuonna 1925. Seuran pelipaidan väriksi päätettiin musta-valkoraita ja housujen väriksi musta. Nykyisin kotipeliasu perustuu tähän samaan väriyhdistelmään. Vieraspeliasu on kokonaan musta.

Pelipaidan väritys vaihtui vuonna 1948, kun seura vaihtoi valkoiseen pelipaitaan. Paluu alkuperäiseen raitaan tapahtui yllätyksenä vuoden 1970 paikallispelissä Vasa IFK:ta vastaan, kun seura otti jälleen käyttöön raidallisen peliasun. Tuolloin paikallisvastustaja VIFK oli paikallispelin alla mainostanut uusia peliasujaan, joten VPS:ssä tehtiin vaivihkaa omat ratkaisunsa ja VPS marssi kentälle raitapaidoissa. Vieraspeliasun väri seurassa on vaihdellut useaan otteeseen ennen nykyistä kokonaan keltaista asua. Esimerkiksi kaudella 1994 vierasasu oli vihreä. Vuosina 2006–2007 se oli puolestaan vaaleansininen. Kauden 2007 vierasottelun FC Interiä vastaan VPS joutui pelaamaan Interin punaisilla vieraspaidoilla, koska tuomarin mielestä VPS:n kakkosasu oli liian samankaltainen kuin Interillä.

## Stadion

Ensimmäiset toimintavuotensa VPS pelasi kotiottelunsa Hietalahden hiekkakentällä, jossa oli kuitenkin niukasti vapaata kaikkien muidenkin seurojen harjoitellessa siellä. Niinpä VPS rupesikin suunnittelemaan omaa kenttää. Seura vuokrasi kaupungilta tätä varten maa-aluetta. VPS:n uusi Vöyrinkaupungin Pallokenttä valmistuikin vuonna 1928. Istuinpaikkoja kentän katsomossa oli 400 hengelle. Se oli koko Pohjanmaan ensimmäinen nurmikenttä. Kaupunki uhkaili kuitenkin vähän väliä VPS:aa vuokrasopimuksen purkamisella ja lopullisesti Pallokenttä lakkautettiin sen mentyä sotien aikana huonoon kuntoon. 

Nykyisin Vaasan Palloseuran kotikenttänä toimii ainoastaan jalkapallokäytössä oleva Hietalahden jalkapallostadion eli sponsorinimeltään Lemonsoft Stadion. Sen katsojakapasiteetti vuonna 2016 valmistuneen laajennuksen jälkeen on 6000.

Talvisin VPS harjoittelee Fennia Arenalla entisen Botnia-hallin sijaan.

Stadionilla on VIP-ravintola ja yhdeksän aitiota.

Stadionilla on myös sauna.

## Kannattajat

VPS:n kannattajayhdistys VPS Fan Club Ry perustettiin vuonna 1998 ollen näin ensimmäisiä suomalaisia järjestäytyneitä jalkapallokannattajaryhmiä. Sen oli tarkoitus lisätä suomalaista katsomokulttuuria ja tuoda otteluihin tunnelmaa. VPS:n 2000-luvun alun vaikeina vuosina kannattajien ydinjoukko pysyi edelleen seuralle uskollisena ja samalla kannattajayhdistyksen nimi vaihdettiin *Geezers Hietalahdeksi*. Geezerit tunnetaan asiantuntevina ja lojaaleina kannattajina. VPS:n virallinen kannustusbiisi on Lehtimäen Lehmipoikien kappale (1-2-3-4 VPS), joka on coverversio Tom Robinson Bandin kappaleesta "2-4-6-8 Motorway". Kuningas Pähkinä & Setä Tamu ovat tehneet Hietalahden ottelupäivästä kertovan VPS-aiheisen "Seuraa raitaa" -hittikappaleen, jota on toistettu mm. Spotifyssä yli miljoona kertaa. Kappale julkaistiin 8.7.2016 loppuunmyydyssä Elisa-stadionin avausottelussa VPS - FC Lahti. Mukana kappaleella laulaa myös Geezers Hietalahti.

## Pelaajat ja valmentajat

### Nykyinen joukkue
*Tilanne 11. huhtikuuta 2025.*

|-

### Valmennus ja taustat
* **Päävalmentaja:**  Jussi Nuorela
* **Valmentaja:**  Henri Sillanpää
* **Maalivahtivalmentaja:**  Arttu Kilpelä
* **Fysiikkavalmentaja:**  Kari Salmi
* **Urheilujohtaja:**  Tommi Pikkarainen
* **Kunniajoukkueenjohtaja:**  Jouko Jokinen
* **Analyytikko:**  Tommi Helminen
* **Huoltaja:**  Sami Jokinen
* **Mediapäällikkö:**  Samppa Toivonen

### Entiset päävalmentajat

Alla on listattu vain varsinaiset valmentajat. Vuosina 1924&ndash;1944 joukkueen kapteeni kuului johtokuntaan ja vastasi harjoitusten johtamisesta. Vuodesta 2021 lähtien VPS:n päävalmentaja on ollut Jussi Nuorela

### Hall of Fame
VPS:n Hall of Fame, eli Kunniagalleria, perustettiin toukokuussa vuonna 2025 VPS:n satavuotisjuhlien kunniaksi. Jotta VPS:n Hall of Fameen pääsee, täytyy henkilön olla VPS:n entinen edustusjoukkueen pelaaja sekä täyttää yksi seuraavista kriteereistä:
* Vähintään 200 ottelua VPS:ssa.
* Vähintään 200 yhteenlaskettua ottelua A-maajoukkueessa ja VPS:ssa.
* Vähintään 100 maalia VPS:ssa.
* Vähintään kaksi Suomen mestaruutta tai neljä SM-mitalia VPS:ssa.
Kriteerehin lasketaan ottelut jalkapallon sarjajärjestelmään kuuluvissa sarjoissa, Suomen Cupissa, Liigacupissa, Ykköscupissa ja UEFAn alaisissa kilpailuissa.

* Nuutti Lintamo
* Olavi Laakso
* Väinö Kultti
* Tauno Koistinen
* Kauko Sillanpää
* Mauno Rintanen
* Matti Rodén
* Pentti Uusikylä
* Kaimo Lintamo
* Erkki Tamminen
* Matti Ahonen
* Reijo Kuukari
* Pekka Mäkelä
* Esa Virta
* Timo Nevanperä
* Ari Mäkynen
* Jouko Jokinen
* Raimo Olli
* Raimo Hudd
* Riku Alanko
* Harri Kevari
* Jyri Hietaharju

Lähde:

### Muut joukkueet
#### Farmijoukkue

VPS Akatemia siirtyi VPS Oy:n alaisuuteen VPS Juniorit ry:ltä vuonna 2020 pelaten seuraavana kautena Kolmosta. VPS Akatemia nousi kauden 2024 jälkeen Kakkoseen.

#### Juniorit

VPS:llä on juniorijoukkueet poikien ikäluokissa. Lisäksi toimintaa on tyttöjen puolella D-tytöistä B-tyttöihin. VPS:n juniorijoukkueet toimivat VPS Juniorit ry:n alaisuudessa.

#### Naiset

VPS:n naistenjoukkue perustettiin vuonna 2022 FC Sportin edustuksen kokoonpanolla. Joukkue pelaa Naisten Kakkosessa.

## Saavutukset

### Saavutukset

* **Suomen mestaruus:** 2 (1945, 1948)
* **SM-hopea:** 5 (1932, 1941, 1949, 1997, 1998)
* **SM-pronssi:** 3 (1938, 2013, 2023)

* **Suomen Cup, hopea:** 1 (1972)

* **Liigacup:** 2 (1999, 2000)
* **Liigacup, hopea:** 2 (1997, 2014)

### Eurocup-ottelut

## Tilastot

### Sarjasijoitukset

* Pääsarjatason sijoitukset **vahvennuttuna**– Mestaruudet kultaisella– SM-hopeat harmaalla– SM-pronssit ruskealla
* Toiseksi korkeimman tason sijoitukset mustalla
* Kolmanneksi korkeimman tason sijoitukset punaisella
* Neljänneksi korkeimman tason sijoitukset sinisellä

* Vuosina 1940 ja 1942 pelattiin sodan vuoksi cup-kilpailu. VPS selvisi kumpanakin vuonna välieriin
* Kaudet 1940–1941 ja 1943–1944 jatkuivat vuoden vaihteen yli ja siksi vuodelta 1943 ei ole sijoitusta
* Useat sijoitukset ovat lohkosijoituksia varsinkin alasarjoissa. Esimerkiksi vuonna 1945 VPS ei voittanut SM-pronssia, vaan oli oman lohkonsa kolmas
* Vuosina 1945–1947 pelattiin cup-kilpailu Suomen mestaruudesta ja vuonna 1948 pelattiin taas kunnon sarja. Näiden lisäksi joka vuosi pelattiin Suomen Palloliiton oma Mestaruussarja, jonka sijoitukset taulukossa lukevat. Lisäksi taulukkoon on merkattu VPS:n vuoden 1945 cup-kilpailusta hankkima Suomen mestaruus ja vuoden 1948 virallisen Mestaruussarjan voitto.

## Katso myös
* Luettelo Vaasan Palloseurassa pelanneista jalkapalloilijoista

## Lähteet

## Aiheesta muualla
* VPS:n virallinen sivu